NEUVOSTON DIREKTIIVI 92/88/ETY,

annettu 26 päivänä lokakuuta 1992,

haitallisista aineista ja tuotteista eläinten ruokinnassa annetun direktiivin 74/63/ETY muuttamisesta

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 43 artiklan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

ottaa huomioon talous- ja sosiaalikomitean lausunnon(3),

sekä katsoo, että

saadun kokemuksen perusteella olisi mukautettava direktiivin 74/63/ETY(4) tiettyjä säännöksiä,

lisäksi direktiivin 74/63/ETY soveltamisalan rajoittaminen eläimiin, jotka kuuluvat tavallisesti ihmisten ruokkimiin ja pitämiin tai hyödyksi käyttämiin eläinlajeihin, ei estä haitallisia aineita tai tuotteita sisältävien rehujen kulkeutumista luonnossa vapaana eläville eläimille,

tämän vuoksi käsitteen "eläimet" määritelmän olisi tulevaisuudessa sisällettävä luonnossa vapaana elävät eläimet, jotta kaikki rehut täyttäisivät direktiivissä 74/63/ETY säädetyt edellytykset,

direktiivin 74/63/ETY säännöksiä on sovellettava raaka-aineisiin ja rehuihin heti, kun ne otetaan käyttöön yhteisössä; sen vuoksi olisi tarkennettava, että haitallisten aineiden ja tuotteiden vahvistettuja enimmäispitoisuuksia sovelletaan yleensä raaka-aineiden ja rehujen liikkeelle laskemisesta alkaen mukaan luettuna kaikki kaupanpitämisen vaiheet, ja erityisesti niiden maahantuontipäivästä alkaen,

olisi laadittava periaate, jonka mukaan eläinten ruokinnassa käytettävien raaka-aineiden on oltava laadultaan virheettömiä, aitoja ja kauppakelpoisia; tämän vuoksi on kiellettävä sellaisten raaka-aineiden käyttö tai liikkeelle laskeminen, jotka liian korkean haitallisten aineiden tai tuotteiden pitoisuuden vuoksi ylittävät direktiivin 74/63/ETY liitteessä I määrätyt rehuseosten enimmäispitoisuudet,

direktiivissä 74/63/ETY vahvistetaan tiettyjen haitallisten aineiden tai tuotteiden enimmäispitoisuudet tietyissä raaka-aineissa; jotta tämä rajoitus vastaisi täysin tarkoitustaan, toisin sanoen vähentäisi eläimiin siirtyneiden haitallisten aineiden kokonaismäärää, olisi ilmoitettava selvästi, että toteutettavia toimenpiteitä sovelletaan kaikkiin lähetyksiin niiden ensimmäisestä yhteisössä liikkeelle laskemisesta alkaen; sen vuoksi on kiellettyä sekoittaa pahasti saastuneita lähetyksiä muiden raaka-aine- tai rehulähetysten kanssa direktiivissä 74/63/ETY säädettyjen enimmäispitoisuuksien noudattamiseksi,

kokemus on osoittanut, että direktiivillä 74/63/ETY perustettua virallisten tarkastuspalvelujen tasolla toimivaa ilmoitusjärjestelmää olisi parannettava siten, että toimijat ilmoittavat jäsenvaltioille myös tapauksista, joissa mainitun direktiivin säännöksiä ei ole noudatettu; näissä tapauksissa jäsenvaltioiden on toteutettava kaikki toimenpiteet, joilla käyttö eläinten ruokintaan voidaan estää; tarvittaessa jäsenvaltioiden on varmistettava rehu- tai raaka-ainelähetyksen hävittäminen, jos sen omistaja on näin päättänyt, ja

yhteisön olisi sovellettava kolmansiin maihin suuntautuvaan vientiin vähintään yhteisön sisällä voimassa olevia terveyttä koskevia sääntöjä,

ON ANTANUT TÄMÄN DIREKTIIVIN:

1 artikla

Muutetaan direktiivi 74/63/ETY seuraavasti.

1 Korvataan 2 artiklan f alakohta seuraavasti:

"f) 'Eläimillä` niihin eläinlajeihin kuuluvia eläimiä, joita yleisesti ruokitaan, pidetään ja käytetään hyödyksi sekä eläimiä, jotka elävät luonnossa vapaana, jos niitä ruokitaan rehuilla."

2 Lisätään artikla seuraavasti:

"2 a artikla

1 Jäsenvaltioiden on säädettävä, että ainoastaan laadultaan virheettömät, aidot ja kauppakelpoiset raaka-aineet voidaan laskea liikkeelle yhteisössä.

2 Laadultaan virheettöminä, aitoina ja kauppakelpoisina raaka-aineina ei voida pitää erityisesti raaka-aineita, joiden sisältämien haitallisten aineiden tai tuotteiden pitoisuus on niin korkea, että on mahdotonta noudattaa liitteessä I määrättyjä rehuseosten enimmäispitoisuuksia, jollei liitteessä II olevassa A osassa toisin määrätä."

3 Korvataan 3 a artiklan 1 ja 2 kohdassa ilmaisut "pitää kaupan" ilmaisuilla "laskea liikkeelle".

4 Lisätään artikla seuraavasti:

"3 c artikla

Jäsenvaltioiden on säädettävä, että lähetystä, joka sisältää liitteessä II olevassa A osassa lueteltua raaka-ainetta, jonka sisältämän haitallisen aineen tai tuotteen pitoisuus on korkeampi kuin mainitun liitteen 3 sarakkeessa määrätty enimmäispitoisuus, ei saa sekoittaa muihin rehu- tai raaka-ainelähetyksiin."

5 Korvataan 7 artiklassa ilmaisu "kaupan pitämistä" ilmaisulla "liikkeelle laskemista".

6 Muutetaan 8 artikla seuraavasti:

a) Lisätään kohta seuraavasti:

" 2 a) Jäsenvaltioiden on säädettävä, että toimijalla (maahantuoja, tuottaja ja niin edelleen) tai henkilöllä, joka työnsä takia pitää hallussaan tai on pitänyt hallussaan raaka-aine- tai rehulähetystä taikka on ollut siihen suorassa kosketuksessa ja jolla on tietoja, joista ilmenee, että:

- raaka-ainelähetys ei kelpaa rehuissa käytettäväksi, koska se on tässä direktiivissä tarkoitetun haitallisen aineen tai tuotteen saastuttama, ja sen vuoksi lähetys ei ole 2 a artiklan 1 kohdan säännösten mukainen ja on siten vakavaksi vaaraksi eläinten tai ihmisten terveydelle,

- rehulähetys ei ole liitteen I määräysten mukainen ja on siten vakavaksi vaaraksi eläinten tai ihmisten terveydelle,

tämän henkilön tai toimijan on ilmoitettava tästä viipymättä toimivaltaisille viranomaisille, vaikka lähetys olisi aiottu hävittää.

Saatujen tietojen tarkastamisen jälkeen jäsenvaltioiden on huolehdittava tarpeellisten toimenpiteiden toteuttamisesta, jotta saastunutta lähetystä ei käytettäisi eläinten ruokintaan.

Jäsenvaltioiden on huolehdittava, ettei saastuneen lähetyksen lopullisella käytöllä, mukaan luettuna sen mahdollinen hävittäminen, ole haitallisia vaikutuksia ihmisten ja eläinten terveyteen tai ympäristöön."

b) Korvataan 3 kohta seuraavasti:

"3 Jos on todennäköistä, että jäsenvaltioon aiotaan toimittaa raaka-aine- tai rehulähetys, jonka on toisessa jäsenvaltiossa todettu olevan tämän direktiivin säännösten vastainen, koska se sisältää liian suuria määriä haitallista ainetta tai tuotetta, viimeksi mainitun jäsenvaltion on viipymättä ilmoitettava muille jäsenvaltioille ja komissiolle kaikki kyseistä lähetystä koskevat tarpeelliset tiedot."

7 Korvataan 11 artikla seuraavasti:

"11 artikla

1 Jäsenvaltioiden on sovellettava vähintään tämän direktiivin säännöksiä kolmansiin maihin vietäväksi tarkoitettuihin rehuihin.

2 Edellä oleva 1 kohta ei vaikuta jäsenvaltioiden oikeuteen sallia jälleenvienti viejänä olevaan kolmanteen maahan sellaisten rehulähetysten osalta, jotka eivät täytä tämän direktiivin edellytyksiä."

2 artikla

Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 1993. Niiden on ilmoitettava tästä komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.

Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

3 artikla

Tämä direktiivi on osoitettu kaikille jäsenvaltioille.

Tehty Luxemburgissa 26 päivänä lokakuuta 1992.

Neuvoston puolesta

Puheenjohtaja

J. GUMMER

(1) EYVL N:o C 288, 6.11.1991, s. 6

EYVL N:o C 260, 9.10.1992, s. 10

(2) EYVL N:o C 241, 21.9.1992, s. 222

(3) EYVL N:o C 79, 30.3.1992, s. 17

(4) EYVL N:o L 38, 11.2.1974, s. 31. Direktiiviä on muutettu viimeksi komission direktiivillä 92/63/ETY (EYVL N:o L 221, 6.8.1992, s. 49).